## Farg’ona shahar hokimining

## 2016 yil 20 yanvar kungi

## 82-sonli qarori

**Shaharda chorvachilik va echkichilik sohalarini yanada**   
**rivojlantirish, go’sht, sut mahsulotlari hajmini ko’paytirish,**   
**ularni qayta ishlash tarmoqlarini kengaytirish va agrofirmalar faoliyatini tashkil etish chora-tadbirlari to’g’risida.**

Shaharda 2016 yilda chorvachilik va echkichilik sohalarini yanada rivojlantirish, chorva bosh sonlarini ko’paytirish, uning ozuqa bazasini mustahkamlash, sun’iy urug’lantirish va naslchilik ishlarini yanada yaxshilash hamda sohada mavjud imkoniyatlar va sharoitlardan samarali foydalanib, mahsulotlar turi va etishtirish hajmlarini oshirish va O’zbekiston Respublikasi Vazirlar Mahkamasining 2015 yil 28 dekabrdagi   
01-02/03-12-13-sonli yig’ilish bayoni topshiriqlari hamda 2016 yil   
7 yanvardagi 4-sonli qarori ijrosini so’zsiz ta’minlash maqsadida,

**QAROR  QILAMAN:**

1. O’zbekiston Respublikasi Vazirlar Mahkamasining 2015 yil   
   28 dekabrdagi 01-02/03-12-13-sonli yig’ilish bayoni topshiriqlari hamda   
   2016 yil 7 yanvardagi 4-sonli qarori rahbarlik va ijro uchun qabul qilinsin.
2. **Shahar hokimligi bosh mutaxassisi N.Toshpo’latov, shahar Moliya bo’limi (Sh.Inoyatov), viloyat “Xalqbanki” (U.Artikov) bilan hamkorlikda 2 kun muddatda** 2016 yilda chorvachilik va echkichilik sohalarini yanada rivojlantirish, go’sht va sut etishtirish prognoz ko’rsatkichlarini bajarilishini ta’minlashga qaratilgan kompleks chora-tadbirlar dasturini tasdiqlasin.

**3.**Shaharda 2016 yilda chorvachilik va echkichilik sohalarini yanada rivojlantirish chora-tadbirlarini amalga oshirish va uni muvofiqlashtirib borish bo’yicha tuzilgan ishchi guruhi tarkibi **1-ilovaga**muvofiq;

shaharda 2016 yilda go’sht, sut mahsulotlarini etishtirish va ishlab chiqarish reja ko’rsatkichlari **2-ilovaga**muvofiq;

2016 yilda chorvachilik va echkichilik sohalarini yanada rivojlantirish bo’yicha chora-tadbirlar Dasturi **3-ilovaga** muvofiq tasdiqlansin.

1. **Shahar ishchi guruhining asosiy vazifalari etib quyidagilar belgilansin:**

chorva mollari qishlovi uchun dag’al hashak va kuchli ozuqalar zahirasini muntazam yaratib borish hamda qishgi binolarni ta’mirlash ishlarini oxirga etkazish;

 chorvachilik komplekslarida va fermer xo’jaliklarida chorva hayvonlarini qishlovdan betalofat olib chiqish va mahsulot ishlab chiqarish hajmlarining pasayishini oldini olish maqsadida, ularni muntazam elektr energiyasi, ko’mir hamda boshqa turdagi muqobil energiyalar bilan uzluksiz ta’minlash choralarini ko’rish;

chetdan olib kelingan naslli qoramollarni qishlovdan betalofat olib chiqish va belgilangan zooveterinariya tadbirlarini o’z muddatlarida o’tkazilishini ta’minlash;

sun’iy urug’lantirish shaxobchalarini qaytadan xatlovdan o’tkazib, zaruriy jihozlar va uskunalar bilan ta’minlash, sohada malakali mutaxassislarni tayyorlashga chuqur e’tibor qaratish hamda ularga etarli shart-sharoitlarni yaratib berish;

shaharda asosan go’sht etishtirish yo’nalishlarida 200 boshdan qoramol, sutchilik yo’nalishida 100 boshdan echki boqishni tashkil etish hamda ichki iste’mol bozorlarida ushbu turdagi mahsulotlar narhining barqarorligini ta’minlab borish;

shaharda 2 ta go’sht va sut mahsulotlarini qayta ishlash korxonlarini tashkil etish;

ozuqa bazasini mustahkamlash maqsadida ekilgan kuzgi beda va oraliq ekin maydonlarida kuzgi-qishki agrotexnik tadbirlarni tashkil etish.

1. **Shahar Iqtisodiyot bo’limi (P.To’xtasinov), viloyat “Xalqbanki” (U.Artikov) bilan birgalikda:**

**10 kun muddatda** chorvachilik yo’nalishidagi barcha fermer xo’jaliklari faoliyatini chuqur tahlil qilish, ularning moliyaviy imkoniyatlari   
va bazaviy shart-sharoitlarini o’rganish maqsadida joylarda fermer xo’jaliklari rahbarlari bilan uchrashuvlar o’tkazish;

hisob raqamlari boshqa tijorat banklarida bo’lgan chorvachilik yo’nalishidagi barcha fermer xo’jaliklarining hisob raqamlarini belgilangan tartibda “Xalqbanki”ga ko’chirib o’tilishini **5 kun muddatda** yakuniga etkazish;

shaharda chorvachilik va echkichilik sohalarini yanada rivojlantirish  tadbirlarini muvofiqlashtirish bo’yicha ixtisoslashgan ko’p tarmoqli “Agrofirma” faoliyatini tashkil etish va uning Nizomini ishlab chiqib,   
**1 hafta muddatda** viloyat hokimligiga taqdim etish;

chorvachilik va echkichilik yo’nalishida amalga oshirilishi belgilangan yangi loyihalar uchun talab etiladigan kredit mablag’larini to’liq ajratilishini ta’minlash;

shahar hududida epizootik barqarorlikni ta’minlash va naslchilik ishlarini yanada rivojlantirish maqsadida chetdan olib kelinadigan veterinariya preparatlari (shahar veterinariya bo’limining ro’yhati asosida) va naslli qoramollar uchun talab etiladigan mablag’larni birinchi navbatda konvertastiya qilish choralarini ko’rish hamda berilgan topshiriqlarning o’z muddatlarida to’liq bajarilishini ta’minlash vazifalari topshirilsin.

**6**. **Shahar hokimligi bosh mutaxassisi N.Toshpo’latov, “Farg’onadonmahsulotlari” akstiyadorlik jamiyati (I.Usupaliev), “Farg’ona yog’-moy” AJ (A.Mirzaaxmedov), “Farg’ona Omuxta-em” birlashmasi (B.Madalimov) bilan birgalikda:**

aholiga hamda chorvachilik xo’jaliklariga qulayliklar yaratish va chorva ozuqa bazasini mustahkamlash maqsadida talab etiladigan kuchli ozuqalarni belgilangan tartibda to’liq etkazib berilishini ta’minlash;

chorva hayvonlari uchun kuchli ozuqa birligi hisobida minerallarga boy, yuqori oqsilli granullangan ozuqalarni ishlab chiqarish va sotishni tashkil qilish vazifalari yuklatilsin.

**7**. Mazkur qarorda belgilangan topshiriqlarning ijrosini ta’minlashda mas’uliyatsizlikka yo’l qo’ygan shahar hokimligi bo’limlari rahbar-xodimlariga nisbatan belgilangan tartibda choralar ko’rilishi belgilab qo’yilsin.

**8**. Ushbu qaror ijrosini nazorat qilishni o’z zimmamda qoldiraman.

**Shahar hokimi                                                     D.Raxmatov**